**Ministru kabineta noteikumu “Grozījumi Ministru kabineta 2013.gada 29.oktobra noteikumos Nr.1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem”” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts (turpmāk – projekts) izstrādāts ar mērķi paplašināt Valsts nekustamā īpašuma informācijas sistēmas datu apjomu, paredzot tajā iekļaut informāciju par valsts institūciju no privātpersonas vai kapitālsabiedrības nomātajiem nekustamajiem īpašumiem atbilstoši Ministru kabineta noteikumiem, kas nosaka valsts nekustamā īpašuma pārvaldīšanas principus un kārtību, kā arī kārtību, kādā apkopojama informācija par valsts nekustamā īpašuma pārvaldīšanu un valsts iestāžu lietotajiem nekustamajiem īpašumiem, kā arī precizēt atsevišķas tiesību normas.  Projekts stāsies spēkā nākamajā dienā pēc tā izsludināšanas (publicēšanas oficiālajā izdevumā), izņemot atsevišķas normas, kas stāsies spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017.gada 3.maija sēdes protokola Nr.22 36.§ “Informatīvais ziņojums “Par valsts nekustamo īpašumu pārvaldīšanas informācijas apmaiņas sistēmas datu bāzē esošās informācijas tālāku izmantošanu valsts nekustamo īpašumu pārvaldīšanā”” 3.punkts.  Publiskas personas finanšu līdzekļu un mantas izšķērdēšanas novēršanas likuma 6.2 panta trešā daļa (2019.gada 16.maija grozījumi, stājas spēkā 2020.gada 1.janvārī).  Finanšu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2011.gada 6.decembra noteikumi Nr.934 “Noteikumi par valsts nekustamā īpašuma pārvaldīšanas principiem un kārtību” (turpmāk – MKN 934) paredz Valsts nekustamā īpašuma informācijas sistēmas (turpmāk – Informācijas sistēma), kas ir valsts informācijas sistēma, darbību. Informācijas sistēmas galvenie uzdevumi ir nodrošināt valsts nekustamo īpašumu pārvaldīšanas datu uzkrāšanu, nodrošinot iespēju analizēt visus valsts nekustamo īpašumu datus vienkopus, tādējādi vienlaikus sekmējot valsts institūciju nodrošināšanu ar atbilstošām telpām.  Veicot informācijas apkopošanu atbilstoši Latvijas Republikas Saeimas Publisko izdevumu un revīzijas lūgumam (2017.gada 23.februāra vēstule Nr.142.9/12-25-12/17) no valsts iestāžu sniegtās informācijas tika konstatēts, ka no privātpersonām tiek nomāti 368 nekustamie īpašumi, tostarp 182 nekustamie īpašumi, kuru sastāvā tiek nomātas biroja telpas, t.sk. biroju telpas Rīgā ar kopējo platību 12 768 m2 un kopējo nomas maksu 102 840 *euro* mēnesī (dati par 2016.gadu). Kopumā izdevumi par valsts no privātpersonām nomātajiem nekustamajiem īpašumiem 2016.gadā bija 4 644 059 *euro* apmērā.  Ministru kabineta 2017.gada 3.maija sēdē (prot. Nr.22 36.§) tika pieņemts zināšanai informatīvais ziņojums “Par valsts nekustamo īpašumu pārvaldīšanas informācijas apmaiņas sistēmas datu bāzē esošās informācijas tālāku izmantošanu valsts nekustamo īpašumu pārvaldīšanā”. Lai nodrošinātu minētajā informatīvajā ziņojumā noteiktās papildu informācijas iekļaušanu Informācijas sistēmā, Finanšu ministrijai (valsts akciju sabiedrībai “Valsts nekustamie īpašumi”) tika dots uzdevums izstrādāt attiecīgus grozījumus MKN 934 un Ministru kabineta 2013.gada 29.oktobra noteikumos Nr.1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” (turpmāk – MKN 1191).  Izpildot minēto uzdevumu, ir izstrādāti grozījumi MKN 1191. Ar projektu paredzētās izmaiņas:  **1.** Paredz papildināt Informācijas sistēmā ievadāmos datus par no privātpersonām un kapitālsabiedrībām nomātajiem nekustamajiem īpašumiem atbilstoši MKN 934. Saskaņā ar Publiskas personas finanšu līdzekļu un mantas izšķērdēšanas novēršanas likuma 6.2 panta trešo daļu (2019.gada 16.maija grozījumi, stājas spēkā 2020.gada 1.janvārī) Ministru kabinets nosaka kārtību, kādā apkopojama informācija par valsts iestāžu lietotajiem nekustamajiem īpašumiem.  Pēc nomas līguma noslēgšanas nomniekam (izņemot atvasinātu publisku personu) ir noteiks pienākums Informācijas sistēmā izveidot datu profilu par nomas objektu, ievadot noteiktus datus. Tāpat nomniekam ir noteiks pienākums pārraudzīt nekustamā īpašuma profilā norādītās informācijas atbilstību esošai situācijai un nepieciešamības gadījumā nodrošināt datu aktualizāciju.  Ņemot vērā īslaicīgu nomas raksturu un nebūtisko nozīmi datu analīzē, Informācijas sistēmā nevada informāciju par nomas līgumiem, kas noslēgti uz termiņu līdz 10 dienām (viena gada laikā), saglabājot pienākumu informāciju par šādiem līgumiem publicēt valsts akciju sabiedrības “Valsts nekustamie īpašumi” tīmekļvietnē un attiecīgās valsts iestādes tīmekļvietnē (ja tāda ir).  Pēc tam, kad nomnieks Informācijas sistēmā ievadījis datus par nomas objekta kadastra numuru vai kadastra apzīmējumu (ja nomā visu nekustamo īpašumu, ievada nekustamā īpašuma kadastra numuru, ja nomā kādu no nekustamā īpašuma sastāvā esošām būvēm vai zemes vienībām – attiecīgās būves vai zemes vienības kadastra apzīmējumu, bet ja nomā tikai atsevišķu telpu vai telpu grupu ēkā – attiecīgās telpu grupas kadastra apzīmējumu), Valsts zemes dienests, izmantojot Nekustamā īpašuma valsts kadastra informācijas sistēmas datus, un Tiesu administrācija, izmantojot Valsts vienotās datorizētās zemesgrāmatas sistēmas datus, tiešsaistes režīmā nodrošina noteikto nekustamā īpašuma profilam nepieciešamo informāciju (datu apjomu nosaka MKN 934). Secīgi nomnieks MKN 934 noteiktā termiņā un apjomā ievada un aktualizē informāciju Informācijas sistēmā par nomas objektu.  Beidzoties nomas līgumam, ja attiecīgā informācija netiek atjaunota, piekļuve nekustamā īpašuma profilam tiešsaistes režīmā tiek liegta un nekustamā īpašuma profils tiek pārvietots uz Informācijas sistēmas datu arhīvu.  Projekts paredz, ka norma par nomnieka pienākumu ievadīt Informācijas sistēmā datus par no privātpersonām un kapitālsabiedrībām nomātajiem nekustamajiem īpašumiem atbilstoši MKN 934 stājas spēkā 2021.gada 1.janvārī. Lai nodrošinātu izmaiņu veikšanu Valsts zemes dienesta un valsts akciju sabiedrības “Valsts nekustamie īpašumi” informācijas tehnoloģiju risinājumos atbilstoši noteiktajai kārtībai, kādā apkopojama informācija par valsts nekustamā īpašuma pārvaldīšanu un valsts iestāžu lietotajiem nekustamajiem īpašumiem (noteikta saskaņā ar Publiskas personas finanšu līdzekļu un mantas izšķērdēšanas novēršanas likuma Pārejas noteikumu 12.punktu), paredzēts, ka Valsts zemes dienests nepieciešamās izmaiņas varētu veikt 6 mēnešu laikā no projekta pienešanas dienas, savukārt valsts akciju sabiedrība “Valsts nekustamie īpašumi” divu mēnešu laikā pēc tam, kad Valsts zemes dienests būs veicis minētās izmaiņas.  **2.** MKN 1191 2.punktā ir noteikti izņēmuma gadījumi, kuros MKN 1191 noteikto procedūru, kādā publiskā persona nomā nekustamo īpašumu, nav nepieciešams piemērot (izņemot publicēšanas pienākumu par noslēgto nomas līgumu), jo to regulē cits normatīvais akts, vai procedūras piemērošana nav lietderīga.  Projekts paredz, ka arī gadījumos, kad nomniekam papildus sākotnēji iznomātai platībai tiek iznomāta platība tajā pašā nekustamajā īpašumā, izvērtējot lietderības apsvērumus un nomas objekta izmantošanas iespējas, MKN 1191 noteiktā procedūra (izņemot informācijas ievadīšanas Informācijas sistēmā un publicēšanas pienākumu par noslēgto nomas līgumu) nebūtu jāpiemēro. Šādā gadījumā nomas līgumu slēdz uz termiņu, kas nepārsniedz sākotnēji noslēgtā nomas līguma atlikušo līguma termiņu. Papildus tiek noteikts ierobežojums, ka šādā gadījumā papildus nomātā platība nepārsniedz 10 % no nomniekam sākotnēji iznomātās platības tajā pašā nekustamajā īpašumā, kā arī visā nomas periodā kopējā papildus nomātā platība nedrīkst pārsniegt 50 % no nomniekam sākotnēji iznomātās platības.  Ņemot vērā, ka nomniekam (publiskai personai) ir saistošs Publiskas personas finanšu līdzekļu un mantas izšķērdēšanas novēršanas likumā noteiktais pienākums ar publiskas personas finanšu līdzekļiem rīkoties lietderīgi, nomnieks katrā konkrētajā gadījumā būs tiesīgs izvērtēt nomas objekta izmantošanas iespējas un lietderības apsvērumus, pieņemot lēmumu par papildus platības nomu tajā pašā nekustamajā īpašumā vai lēmumu par nomas objekta piedāvājumu atlases organizēšanu.  Projekts paredz izņēmumu gadījumu arī, kad nepieciešams nomāt nekustamo īpašumu valsts aizsardzības vajadzībām. Šāds izņēmums nepieciešams saistībā ar šobrīd un nākotnē īstenojamo infrastruktūras objektu attīstību, kad uz noteiktu laiku, lai nodrošinātu aizsardzības projektu īstenošanu, nepieciešams nomāt nekustamo īpašumu no privātpersonām. Šādos gadījumos nekustamie īpašumi, kas tiek identificēti kā nomai nepieciešamie, tiek atlasīti specifiski konkrētu aizsardzības projektu īstenošanai, jo alternatīvi risinājumi/piedāvājumi nav iespējami, proti, aizsardzības vajadzībām nomai nepieciešamie īpašumi tiek konkrēti identificēti (izriet no stratēģiskās, taktiskās plānošanas vajadzībām). Tas ir arī saistīts ar uzņemošās valsts atbalsta sniegšanu, kad nepieciešams nodrošināt operatīvu ienākošo spēku uzņemšanu.  Normas viennozīmīgai piemērošanai precizēts arī MKN 1191 2.9.apakšpunkts, nosakot, ka nomas līguma termiņš “līdz 10 dienām” tiek skatīts viena gada ietvaros.  **3**. Saskaņā ar Ēku energoefektivitātes likuma 14.panta trešo daļu valsts pērk vai nomā tikai tādas ēkas, kas atbilst minētā likuma 4.pantā noteiktajām energoefektivitātes minimālajām prasībām, ko apliecina ēkas energosertifikāts. Ēku energoefektivitātes likuma 14.panta piektā daļa noteic, ka šā panta trešajā daļā noteiktās prasības var nepiemērot, ja pastāv vismaz viens no šādiem nosacījumiem:  1) ēkas atbilstību šā likuma 4.pantā noteiktajām energoefektivitātes minimālajām prasībām tehniski vai funkcionāli nav iespējams nodrošināt;  2) starp nekustamo īpašumu tirgotājiem vai iznomātājiem nepastāv pietiekama konkurence;  3) augstākiem energoefektivitātes kritērijiem atbilstošas ēkas pirkšana vai noma nav ekonomiski izdevīga.  MKN 1191 paredzēts pienākums nomas sludinājumā par nomas objektu valsts iestādei norādīt prasību sniegt informāciju par ēkas energoefektivitātes rādītājiem, klasi un informāciju par ēkas atbilstību Ēku energoefektivitātes likuma 4.pantā noteiktajām energoefektivitātes minimālajām prasībām, nomas pretendentam iesniegt minēto informāciju, pievienojot ēkas energosertifikātu vai pagaidu energosertifikātu, kas reģistrēts Būvniecības informācijas sistēmā, kā arī paredzēts valsts iestādes pienākums valsts akciju sabiedrības “Valsts nekustamie īpašumi” un savā tīmekļvietnē (ja tāda ir) 10 darbdienu laikā pēc nomas līguma noslēgšanas publicēt ēkas energoefektivitātes rādītājus, klasi un informāciju par ēkas atbilstību Ēku energoefektivitātes likuma 4.pantā noteiktajām energoefektivitātes minimālajām prasībām, vai pamatojumu, kas apliecina kāda no Ēku energoefektivitātes likuma 14.panta piektā daļā minētā nosacījuma esamību.  **4.** Projektā tehniski tiek precizētas MKN 1191 normas, aizstājot terminu “mājaslapā” un “mājaslapā internetā” ar terminu “tīmekļvietnē”.  **5.** MKN 1191 9.1.apakšpunktā, 11.1.apakšpunktā un pielikuma 1.punktā paredzēts kā alternatīvu elektroniskā pasta adresei norādīt saziņai arī oficiālo elektronisko adresi, ja ir aktivizēts tās konts, tādējādi saskaņojot tiesisko regulējumu ar Oficiālās elektroniskās adreses likumu. Šāds personas datu apstrādes mērķis ir samērīgs un paredzēts, lai nodrošinātu nomas objekta piedāvājumu atlases organizēšanu, nomas līguma noslēgšanas procesu, kā arī līguma saistību izpildes elektroniskās komunikācijas iespēju.  **6.** MKN 1191 13.punktā precizēta atsauce uz normatīvajiem aktiem publiskas personas mantas iznomāšanas jomā.  **7.** Saskaņā ar Eiropas Parlamenta un Padomes regulas (ES) 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (turpmāk – Regula) 4.panta 1.punktu, personas dati ir jebkura informācija, kas attiecas uz identificētu vai identificējamu fizisku personu; identificējama fiziska persona ir tāda, kuru var tieši vai netieši identificēt, jo īpaši atsaucoties uz identifikatoru, piemēram, minētās personas vārdu, uzvārdu, identifikācijas numuru, atrašanās vietas datiem, tiešsaistes identifikatoru vai vienu vai vairākiem minētajai fiziskajai personai raksturīgiem fiziskās, fizioloģiskās, ģenētiskās, garīgās, ekonomiskās, kultūras vai sociālās identitātes faktoriem. Savukārt personas datu apstrāde ir jebkura ar personas datiem vai personas datu kopumiem veikta darbība vai darbību kopums, ko veic ar vai bez automatizētiem līdzekļiem, piemēram, vākšana, reģistrācija, organizēšana, strukturēšana, glabāšana, pielāgošana vai pārveidošana, atgūšana, aplūkošana, izmantošana, izpaušana, nosūtot, izplatot vai citādi darot tos pieejamus, saskaņošana vai kombinēšana, ierobežošana, dzēšana vai iznīcināšana.  Personas datu apstrādi nodrošina valsts iestāde, organizējot nomas objektu piedāvājumu atlasi, slēdzot nomas līgumu ar fizisku personu un nodrošinot saistību izpildi. Personas dati tiek apstrādāti arī ievadot informāciju par nomas objektu Informācijas sistēmā atbilstoši Ministru kabineta noteikumiem, kas nosaka valsts nekustamā īpašuma pārvaldīšanas principus un kārtību, kā arī kārtību, kādā apkopojama informācija par valsts nekustamā īpašuma pārvaldīšanu un valsts iestāžu lietotajiem nekustamajiem īpašumiem, kā arī publicējot informāciju valsts akciju sabiedrības “Valsts nekustamie īpašumi” tīmekļvietnē un valsts iestādes, kas nomā objektu, tīmekļvietnē (ja tāda ir). Izvērtējot sabiedrībai pieejamās informācijas nepieciešamību, secināts, ka nav būtiski tīmekļvietnēs publicēt informāciju, kas identificē iznomātāju – fizisku personu, tāpēc projektā paredzēts par iznomātāju, kas ir fiziska persona, publicēt tikai norādi, ka iznomātājs ir fiziska persona, bet par juridisku personu publicēt arī tās nosaukumu un reģistrācijas numuru. Valsts iestādēm nepieciešams pārskatīt arī savas publikācijas tīmekļvietnēs, fizisko personu datus aizstājot ar norādi, ka iznomātājs ir fiziska persona.  Personas dati tiek apstrādāti, ievērojot konfidencialitātes prasības. Tiek izmantoti dažādi drošības pasākumi, lai nepieļautu nesankcionētu piekļuvi personas datiem, personas datu izpaušanu vai citu neatbilstošu personu datu izmantošanu. Datu pārzinis nodrošina, ka dati tiek apstrādāti likumīgi, godprātīgi, dati tiek vākti konkrētos, skaidros un leģitīmos nolūkos. Personas dati tiek uzglabāti tik ilgi, cik nepieciešams tiem nolūkiem, kuriem tie tika iegūti. Vienlaikus norādāms, ka nav nosakāms konkrēts termiņš šādu datu glabāšanai, jo nepieciešams uzglabāt aktuālo informāciju.  Noteikumi papildināti ar 27.punktu, kas nosaka, ka fiziskas personas datu apstrādes mērķis ir nodrošināt nomas objekta piedāvājumu atlases organizēšanu, nomas līguma noslēgšanas procesu, līguma saistību izpildi un informācijas par noslēgtajiem nomas līgumiem apkopošanu. Personas datus apstrādā un glabā saskaņā ar personas datu apstrādi regulējošiem normatīvajiem aktiem. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, valsts akciju sabiedrība “Valsts nekustamie īpašumi”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas vai publiskas personas institūcijas, kas nomā nekustamo īpašumu savu funkciju izpildes nodrošināšanai no privātpersonām un kapitālsabiedrībām (atbilstoši MKN 1191 t.i. publiskas personas kapitālsabiedrības, kapitālsabiedrības, kurā publiskas personas daļa pamatkapitālā atsevišķi vai kopumā pārsniedz 50 %, kā arī kapitālsabiedrības, kurā vienas vai vairāku publisku personu kapitālsabiedrību daļa pamatkapitālā atsevišķi vai kopumā pārsniedz 50 %).  Privātpersonas un minētās kapitālsabiedrības. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums tautsaimniecību, kā valsts saimniecības nozari, neietekmē.  Administratīvais slogs tiek palielināts valsts iestādēm, jo projekta tiesiskais regulējums paredz pienākumu valsts iestādēm Informācijas sistēmā ievadīt informāciju par savu funkciju izpildes nodrošināšanai no privātpersonām un kapitālsabiedrībām nomātajiem nekustamajiem īpašumiem (izņemot gadījumu, kad nomā nekustamo īpašumu ne ilgāk par 10 dienām gada laikā), tostarp valsts iestādēm Informācijas sistēmā ik gadu līdz 31.martam ievadīt informāciju par valsts iestādes, ja biroja funkcijām tā lieto vismaz pusi no nekustamā īpašuma sastāvā esošās vismaz vienas ēkas, faktiskajiem iepriekšējā kalendārā gada un plānotajiem kārtējā kalendārā gada valsts nekustamā īpašuma pārvaldīšanas/ ar citas personas nekustamā īpašuma vai tā daļas lietošanu saistītajiem ieņēmumiem un izdevumiem un valsts iestādes darbinieku skaitu ēkā katra kalendārā gada pēdējā datumā.  Tāpat administratīvais slogs samazinās, jo projekta tiesiskais regulējums paredz, ka var nepiemērot MKN 1191 noteikto kārtību (izņemot publikācijas pienākumu un informācijas ievades Informācijas sistēmā pienākumu) gadījumos, kad tiek slēgts nomas līgums, lai palielinātu jau esošo nomas platību tajā pašā nekustamajā īpašumā. |
| 3. | Administratīvo izmaksu monetārs novērtējums | Precīzu administratīvo izmaksu monetāro novērtējumu šobrīd veikt nav iespējams, jo tas lielā mērā ir atkarīgs no katras valsts iestādes attiecīgā procesa vadības. Nav iespējams veikt aprēķinu par administratīvajām izmaksām vienas vienības ievadīšanai Informācijas sistēmā, jo tas atkarīgs no katra ievadāmā lauka satura pieejamības (vai informācija ir pieejama uzreiz vai nepieciešami resursi informācijas apkopošanai), iesaistīto cilvēku skaita, turklāt katrā iestādē datu ievades ilgums var būt atšķirīgs. Papildus norādāms, ka, lai mazinātu administratīvo slogu, šobrīd tiesiskais regulējums paredz Informācijas sistēmā vadīt tikai informāciju par faktiskajiem iepriekšējā kalendārā gada un plānotajiem kārtējā kalendārā gada ar citas personas nekustamā īpašuma vai tā daļas lietošanu saistītajiem ieņēmumiem un izdevumiem un valsts iestādes darbinieku skaitu ēkā katra kalendārā gada pēdējā datumā, ja valsts iestāde biroja funkcijām lieto vismaz pusi no nekustamā īpašuma sastāvā esošās vismaz vienas ēkas. Informācijas ievadīšanas lietderība par pārējo valsts iestāžu lietoto nekustamo īpašumu ieņēmumiem un izdevumiem tiks vērtēta tālākā laika periodā.  Tāpat nav nosakāms, cik varētu būt nomas līgumu, kas tiek slēgti, lai palielinātu nomas plātību un kas turpmāk paredzēti kā izņēmuma gadījumi no Noteikumu Nr.1191 noteiktās vispārējās kārtības. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Paralēli projektam virzīts Ministru kabineta noteikumu projekts “Grozījumi Ministru kabineta 2011.gada 6.decembra noteikumos Nr.934 “Noteikumi par valsts nekustamā īpašuma pārvaldīšanas principiem un kārtību”” (VSS-816, 2018.gads), kas nosaka informācijas ievades termiņus un ievadāmās informācijas apjomu, kas iekļaujama Informācijas sistēmā, un ir nepieciešama efektīvas valsts nekustamo īpašumu pārvaldīšanas, uzskaites un datu analīzes nodrošināšanai. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Finanšu ministrijas tīmekļvietnes sadaļā “Sabiedrības līdzdalība” ir ievietota uzziņa par projektu.  Projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā Tiesību aktu projekti. |
| 2. | Sabiedrības līdzdalība projekta izstrādē | Sabiedrības līdzdalība tiks veikta ar nevalstisko organizāciju starpniecību projekta saskaņošanas procesā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Publiskas personas un to iestādes, kas nomā nekustamo īpašumu savu funkciju izpildes nodrošināšanai no privātpersonām un kapitālsabiedrībām. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Finanšu ministrs J.Reirs

Finanšu ministrijas valsts sekretāre B. Bāne

Bērziņa 67083947

Inga.Berzina@fm.gov.lv

Rozenberga 67024608

Liga.Rozenberga@vni.lv